Παραστάσεις για Παιδιά
ΕΓΚΑΙΝΙΑ ΔΑΝΕΙΣΤΙΚΗΣ ΒΙΒΛΙΟΘΗΚΗΣ
του Ελληνικού Κέντρου της Διεθνούς Ένωσης Κουκλοθέατρου 

UNIMA-Ελλάς
Κυριακή 2 Δεκεμβρίου 2012, ώρα 12:30

Το Ελληνικό Κέντρο της Διεθνούς Ένωσης Κουκλοθέατρου, UNIMA-ΕΛΛΑΣ  προσκαλεί, με χαρά, όλους όσοι ενδιαφέρονται, στα εγκαίνια της Βιβλιοθήκης του στο φουαγιέ του Ιδρύματος Μιχάλης Κακογιάννης, την Κυριακή 2 Δεκεμβρίου 2012, στις 12:30.
Η Βιβλιοθήκη είναι δανειστική και περιλαμβάνει ελληνικά και ξένα βιβλία, περιοδικά και οπτικό υλικό ειδικά για το κουκλοθέατρο και βρίσκεται στη διάθεση ερευνητών, φοιτητών, καλλιτεχνών αλλά και κάθε ενδιαφερόμενου για την τέχνη της θεατρικής κούκλας.

Η βιβλιοθήκη του Ελληνικού Κέντρου της Διεθνούς Ένωσης Κουκλοθέατρου (UNIMA Ελλάς) που στεγάζεται στο Ίδρυμα Μιχάλης Κακογιάννης, φιλοδοξεί να λειτουργήσει προσθετικά με τις υπόλοιπες εκδηλώσεις-  παραστάσεις κάθε Κυριακή πρωί από όλους τους θιάσους, μέλη του κέντρου, και επιμορφωτικά σεμινάρια για εκπαιδευτικούς και φίλους του κουκλοθέατρου- που το Ελληνικό Κέντρο της Διεθνούς Ένωσης Κουκλοθέατρου πραγματοποιεί στο IMK. 
Το Ελληνικό Κέντρο της Διεθνούς Ένωσης Κουκλοθέατρου UNIMA-Ελλάς, με τις πολλαπλές δράσεις των μελών του θέλει να προσφέρει σε παιδιά και μεγάλους τη δυνατότητα να εμβαθύνουν στην τέχνη της κούκλας… τόσο θεωρητικά, όσο και πρακτικά.

ΚΥΡΙΑΚΕΣ με ΚΟΥΚΛΟΘΕΑΤΡΟ

Κάθε Κυριακή, στις 11.30

Εναλλασσόμενο πρόγραμμα παραστάσεων κουκλοθέατρου

για παιδιά από την Unima Ελλάς
Πρωινές εκπαιδευτικές παραστάσεις για σχολεία
Πρόκειται για τη συνέχεια της πολύ επιτυχημένης συνεργασίας του ΙΜΚ με την Unima Ελλάς. Το ΙΜΚ για τρίτη χρονιά δίνει στέγη στην τέχνη της εμψύχωσης της κούκλας και προσφέρει στο κοινό, έναν τόπο συνάντησης υπό τη σκέπη ενός θεσμού, πλέον, τις Κυριακές με Κουκλοθέατρο. Διαφορετικοί, κάθε Κυριακή, θίασοι, μέλη της Unima Ελλάς, παρουσιάζουν νέες αλλά και ήδη γνωστές δουλειές τους για όλους τους μικρούς φίλους του κουκλοθέατρου και για τις οικογένειές τους. 

Εναλλασσόμενες παραστάσεις: Κάθε Κυριακή στις 11:30

Τιμή εισιτηρίων: 8€
Αίθουσα: Black Box
Το Πρόγραμμα Δεκεμβρίου 2012

Κυριακή  2 Δεκεμβρίου 2012, στις 11:30
Κουκλοθέατρο ΚΕΝΤΡΟ ΒΑΡΟΥΣ

«Η2Ο: 7 σταγόνες φτάνουν»
Μια παράσταση κουκλοθέατρου βασισμένη στο βιβλίο του Alain Grousset
«Ένα πράσινο μυρμήγκι», εκδ. Παπαδόπουλος

Ο Μάρκος δε συγυρίζει ποτέ το δωμάτιό του. Προτιμά να κάνει πιο ενδιαφέροντα πράγματα. Φτάνει όμως η μέρα που η μαμά χάνει την υπομονή της. Ο Μάρκος αρχίζει το συγύρισμα. Περίεργο! αυτός ο πύραυλος ανάμεσα στα παιχνίδια, δεν είναι δικός του. Ένα μυρμήγκι-αστροναύτης βγαίνει από μέσα. Έχει προσγειωθεί αναγκαστικά στο δωμάτιο του Μάρκου γιατί έμεινε από καύσιμα. Μόνο με 7 σταγόνες Η2Ο θα μπορέσει να ξαναπετάξει...

Ένα έργο επιστημονικής φαντασίας για παιδιά, που με πολλή ακαταστασία μιλάει για τη συνεργασία, τη φιλία, αλλά και για την έλλειψη νερού.

Η παράσταση συνδυάζει τις μαρότες (κούκλες σε ραβδί) με το μαύρο θέατρο και το θέατρο σκιών. 

Συντελεστές

Κούκλες, σκηνοθεσία: Κλειώ Κιούλπαλη, Ανθίππη Πετράκη
Κατασκευές, φωτισμοί: Γκάυ Στεφάνου
Ήχος: Δημήτρης Στάμου

Το Κουκλοθέατρο Κέντρο Βάρους δημιουργήθηκε το 2004 από την Κλειώ Κιούλπαλη και την Ανθίππη Πετράκη. Η πρώτη τους παράσταση «Και η Ελένη ήταν μικρή και το παλτό μεγάλο» παρουσιάστηκε για δύο χρονιές στο Από Μηχανής Θέατρο και στο Θέατρο Αλκμήνη, καθώς και σε νηπιαγωγεία και δημοτικά σχολεία της Αττικής.

****
Κυριακή 9 Δεκεμβρίου 2012, στις 11:30
Κουκλοθέατρο Ανέμη
 «Η Συμφωνία των παιχνιδιών»
Ο Μελένιος, το αρκουδάκι, ζούσε ευτυχισμένος  σε ένα κατάστημα παιχνιδιών, μέχρι που βρέθηκε στο δωμάτιο του Γιάννη... Ο Μελένιος απογοητευμένος με ξερχαβαλωμένο το ένα του πόδι, δραπέτευσε και ξεκίνησε για να βρει την τύχη του. Ένα χρυσό κλειδί θα τον οδηγήσει σε έναν μαγικό κόσμο.

 Ένα έργο κατά του υπερκαταναλωτισμού. Μια τρυφερή ιστορία γεμάτη παιχνίδια και αναμνήσεις από τα παιδικά μας χρόνια. Με την υπέροχη κλασική «συμφωνία των παιχνιδιών» του Leopold Mozart και στίχους που ταξιδεύουν το θεατή στο μαγικό κόσμο του παραμυθιού.      

Για παιδιά από 3,5 και πάνω
Διάρκεια: 60'         

*******
Κυριακή  16 Δεκεμβρίου, στις 11:30
Θέατρο Κούκλας Κοκου-Μουκλό
Χριστουγεννιάτικη παράσταση κουκλοθέατρου

«Η επανάσταση των γλυκών και το μαγικό κάλεσμα»

της Ζωγραφιάς Δαβαρούκα

Μέσα από κωμικές και τρυφερές στιγμές ένας κουραμπιές κι ένα μελομακάρονο που ζουν στο ζαχαροπλαστείο του κυρίου Λουκουμάκι προσπαθούν να σώσουν τα παραδοσιακά γλυκά!

Θα καταφέρουν άραγε με τη βοήθεια των παιδιών και του ξωτικού των Χριστουγέννων να μαγέψουν τους ανθρώπους;

Θα καταφέρει η Άρτεμης να φτιάξει γλυκά μαζί με τη μαμά της;

Μία παράσταση με κούκλες mappet και άρωμα «κανέλας» όπου τα παιδιά συμμετέχουν με μουσικοκινητικά παιχνίδια.

Συντελεστές

Κούκλες – σκηνικά: Ομάδα Κοκου-Μουκό
Διασκευή:  Ομάδα Κοκου-Μουκλό
Μουσική: Σοφία Ταμβακοπούλου
Κοστούμια: Κική
Για παιδιά από 3 και πάνω

Διάρκεια : 60΄
Η Ομάδα Κοκου-Μουκό ιδρύθηκε το 2003 από τις  κουκλοπαίκτριες Βάσω Γιαρένη και Ηρώ Θεοδώρου με τη νομική μορφή της Αστικής Μη Κερδοσκοπικής Εταιρίας με μόνιμη έδρα το εργαστήριο Κουκλοθέατρου “Κοκου-Μουκλό”
Μέχρι σήμερα έχει ανεβάσει επτά παιδικές παραστάσεις και δύο παραστάσεις για ενήλικες. Η ομάδα έχει συνεχή παρουσία από το 2003 στο χώρο του κουκλοθέατρου δίνοντας παραστάσεις σε μόνιμη βάση στο κουκλοθέατρο “Κοκου-Μουκλό” καθώς και σε σχολεία, θέατρα, φεστιβάλ, ενώ τους θερινούς μήνες περιοδεύει σε Δήμους όλης της Ελλάδας. 
Στο πέρασμα του χρόνου η ομάδα έχει πλαισιωθεί με αξιόλογους νέους συνεργάτες, μουσικούς, φωτιστές, ηθοποιούς, σκηνογράφους,  ενδυματολόγους, συγγραφείς κ.ά. Στόχος την μέσα από τη συνεργασία με άλλες τέχνες και καλλιτέχνες, η ομάδα να εξελίσσεται εκφραστικά, τεχνικά και αισθητικά. Είναι ενεργό μέλος του Ελληνικού Κέντρου της Διεθνούς  Ένωσης Κούκλας UNIMA, (Union Internationale de la Marionnette) 
*******

Κυριακή 23 Δεκεμβρίου, στις 11:30
Εικαστικό Θέατρο Κούκλας Πράσσειν Άλογα
«ΓΟΡΓΟΝΑ, ΓΟΡΓΟΝΙΤΣΑ»
Εμπνευσμένο από το γνωστό παραμύθι του Χ. Κ. Άντερσεν http://www.youtube.com/watch?v=yxFji1N5EUQ&feature=youtu.be
Η Εμμανουέλα Καποκάκη ξεκινώντας μια διερευνητική,  προσωπική πορεία στον κόσμο της κούκλας και συνεχίζοντας το μοναχικό ταξίδι, που άρχισε από την εποχή της Λιμνοθάλασσας, κατασκευάζει, σκηνοθετεί και παίζει μόνη με τις κούκλες. Πρόκειται για one woman performance, μια ποιητική παράσταση. H βαθιά αγάπη, που θα νιώσει η μικρή γοργόνα για τον πρίγκιπα, θα την κάνει να λάμψει σαν φεγγάρι. Στο τέλος της παράστασης θα γίνει συζήτηση με τα παιδιά για τις κούκλες και το μήνυμα της αγάπης και της αυτοθυσίας που προβάλλεται .
Με ευφάνταστο σκηνικό που μεταβάλλεται συνεχώς, με κουστούμι-κούκλα και κούκλες άμεσης κίνησης διαφόρων μεγεθών που ξεχωρίζουν για την πλαστικότητα και τα έντονα χρώματά τους, όπως και με έντονη δράση η γεμάτη μουσική  παράσταση μεταφέρει το θεατή στο φανταστικό κόσμο του παραμυθιού με χιούμορ και ευαισθησία. 

Πιο συγκεκριμένα, κύριο αντικείμενο – συνδετικός κρίκος είναι ένα ζευγάρι ψηλοτάκουνα παπούτσια που ξεκινούν  ενωμένα  σαν  βάρκα του πρίγκιπα, και στη συνέχεια σε ένα ναυάγιο χωρίζονται σε δύο παπούτσια τα οποία η γοργόνα κρατάει σαν ενθύμιο του αγαπημένου της. Και όταν θα αποκτήσει πόδια θα τα φορέσει και αυτά θα γίνουν όχημα στο ταξίδι της θηλυκότητας.  Οι κύριοι τρεις χαρακτήρες είναι κούκλες άμεσης κίνησης που συνδιαλέγονται με την ηθοποιό που υποδύεται την γοργόνα. Έτσι η γοργόνα εκφράζεται δισυπόστατα σαν κούκλα που είναι η εξωτερική της εικόνα και σαν ηθοποιός που είναι η ψυχολογική, εσωτερική της κατάσταση. Η μάγισσα είναι ένα επιβλητικό, αστείο και σύνθετο τέρας με τεχνική muppet. Οι τρεις φίλοι της είναι αντικείμενα που παίζουν με τις αισθήσεις. Οι γοργόνες αδελφές της είναι δαχτυλόκουκλες. Το φεγγάρι είναι μια πρωτόγονη μάσκα. Το σκηνικό δημιουργεί ένα χώρο που παίζει με τη διαφάνεια. 

ΣΥΝΤΕΛΕΣΤΕΣ

Σκηνοθεσία, σκηνογραφία, σενάριο, ηθοποιία: Εμμανουέλα Καποκάκη
Μουσική σύνθεση:  Κώστας Mπεβεράτος
Κατασκευή κούκλας-κοστουμιού- σκηνικού:Μαρία Μυλωνά, Ελευθερία Δανιηλίδη
Διδασκαλία χορού:  Άννα Γεωργάτσου
Διάρκεια:  60΄
H ομάδα του Εικαστικού Θεάτρου Κούκλας «Πράσσειν Άλογα» ιδρύθηκε το 1997 και από τότε εργαζόμαστε με συνέπεια για την τέχνη του Θεάτρου Κούκλας, παρουσιάζοντας ένα πρωτότυπο θέαμα ηθοποιού και κούκλας για παιδιά και ενήλικες. Συνδυάζει τη σκηνική δράση κούκλας και ηθοποιού με θέατρο και χορό. Οι κούκλες είναι διαφορετικών τεχνικών και έχουν ιδιαίτερο εικαστικό ενδιαφέρον.
Έχει κάνει 14 θεατρικές παραγωγές. Από το 2000 επιχορηγείται από το Ε.ΚΕ.ΘΕ.Χ. και το Υπουργείο Πολιτισμού. Για τις παραγωγές της έχει υποστηριχθεί από τα Ινστιτούτα της Γαλλίας, της Δανίας, της Ισπανίας (CERVANTES), τη Γενική Γραμματεία Νέας Γενιάς, το Δήμο Αθηναίων, την Υπερνομαρχία Αθηνών, την Στέγη Γραμμάτων και Τεχνών του Ωνάσειου Ιδρύματος και άλλους εκπαιδευτικούς φορείς όπως και από τις εκδόσεις ΠΑΤΑΚΗ. Έχει συνεργαστεί με την ΕΡΤ σε παιδικές τηλεοπτικές εκπομπές. Οργανώνει σεμινάρια κούκλας για παιδιά και ενήλικες κατ’ έτος.
Η Εμμανουέλα Καποκάκη, βασικό μέλος της ομάδας, είναι πτυχιούχος της Ανωτάτης Σχολής Θεάτρου Κούκλας της Charleville της Γαλλίας (υπότροφος του Κοινωφελούς Ιδρύματος Αλέξανδρος Σ. Ωνάσης). Παραστάσεις της ομάδας έχουν παρουσιαστεί στην Ελλάδα (σε θέατρα: Πειραματική Σκηνή του Εθνικού, Στέγη Γραμμάτων και Τεχνών, Πορεία, Εμπορικόν, Προσκήνιο, Φούρνος, Πολύτεχνο, Από Μηχανής, Studio Μαυρομιχάλη, Μύλος Θεσσαλονίκης, σε Σχολεία, Δήμους και κατά τόπους Πολιτιστικές Εκδηλώσεις) και στο εξωτερικό με επίσημες ελληνικές συμμετοχές, σε διεθνή φεστιβάλ (Γαλλία, Αίγυπτος, Βέλγιο, Γερμανία, Ρουμανία, Αλβανία, Πολωνία).

******
Κυριακή  30 Δεκεμβρίου, στις 11:30
Κουκλοθέατρο Αγιούσαγια
 «ΦΑΣΟΥΛΗΣ – μια ιστορία έρωτα και θανάτου»
μια καρναβαλική παράσταση λαϊκού γέλιου
Η Παράσταση
Ιστορία έρωτα και θανάτου: Το κουκλοθέατρο ως απόλυτη παρωδία της γέννησης του είδους μας και της ύπαρξής του στον κόσμο τούτο. Η τελική αναμέτρηση, με τον ίδιο τον Χάρο, αποκαλύπτει τελικά τη μόνη συνειδητή (;) ιδιότητα του Φασουλή: χτυπώντας το καμπανάκι λήξης της παράστασης αναγνωρίζει την φύση του –καθώς και του Χάρου- ως κούκλα και αυτοακυρώνεται προκειμένου να ακυρώσει και τον αντίπαλό του. Μετά την παράσταση, οι κούκλες πεθαίνουν. Οι άνθρωποι συνεχίζουν.

Λίγα λόγια για την ιστορία του Φασουλή
Η Ελλάδα έχει δύο παραδοσιακούς κωμικούς χαρακτήρες. Τον Καραγκιόζη και τον Φασουλή. Ο Καραγκιόζης είναι φιγούρα του θεάτρου σκιών και έφτασε από την Τουρκία. Ο Φασουλής είναι γαντόκουκλα και λέγεται πως είναι άμεσος αδερφός του Ιταλού Fagiolino (και φυσικά μέλος της μεγάλης οικογένειας των Pulchinella, Punch, Kasper, Petruska, κλπ). Έφτασε στην Ελλάδα από την Ιταλία, το 1840. Πριν από το τέλος του 19ου αιώνα, ήταν ήδη γνωστός στην Αθήνα. Στην αρχή του 20ού και μέχρι το 1930 περίπου, υπήρξε σοβαρός ανταγωνιστής του Καραγκιόζη, αλλά και σύντροφός του, αφού πολλοί καραγκιοζοπαίχτες έπαιξαν και τον Φασουλή. Καθώς η ανατολίτικη επιρροή στην Ελλάδα είναι πιο ισχυρή, ο Καραγκιόζης επικράτησε πάντα ως ο κατεξοχήν λαϊκός κωμικός ήρωας.

Στον ΦΑΣΟΥΛΗ της Ομάδας Αγιούσαγια!, το κείμενο έχει αφαιρεθεί, οι φωνές έχουν πλήρως παραμορφωθεί, οι μορφές έχουν αλλάξει. Η παράσταση διατηρεί όλα τα καρναβαλικά χαρακτηριστικά και σημάδια της και επικεντρώνεται σε αυτά σαν ένα παγκόσμιο χαρακτηριστικό του λαϊκού κουκλοθέατρου, με στόχο την παραγωγή ενός συμπαγούς κωμικού αποτελέσματος, πάντα οικείου και πάντα σύγχρονου.
Σκηνοθεσία, κατασκευές, εμψύχωση: Στάθης Μαρκόπουλος

	Διάρκεια:
	50΄

	Είδος:
	Παραδοσιακή καρναβαλική κωμική παράσταση κουκλοθέατρου

	Ηλικίες:
	Άνω των 6 ετών



Το κουκλοθέατρο Αγιούσαγια! γεννήθηκε στην Πράγα το 1992 και εδρεύει στην Αθήνα. Μέχρι σήμερα διανύει μια συνεχή πορεία δημιουργίας ποιοτικών παραστάσεων για ενήλικες και παιδιά, συμμετοχών σε διεθνή φεστιβάλ, εκθέσεις, συνέδρια, εκπαιδευτικά προγράμματα αλλά και συνεργασίες με πολλούς άλλους θιάσους σε παραγωγές με κούκλες κάθε είδους. 
Ο Στάθης Μαρκόπουλος σπούδασε στην Κρατική Ακαδημία Κουκλοθέατρου και Εναλλακτικού Θεάτρου της Πράγας (ALD-DAMU), μαθήτευσε στο εργαστήριο και στις παραστάσεις δρόμου του θιάσου Marionetas del Matadero και έχει παρακολουθήσει διάφορα εργαστήρια(Faulty Optic, Improbable Theatre, M. Khussid, M. Meschke, B. Loungov κ.α.). Από το 1992, οπότε γεννιέται το Κουκλοθέατρο Αγιούσαγια! δουλεύει επαγγελματικά στην Ελλάδα και το εξωτερικό με δικές του παραγωγές καθώς και σε συνεργασία με άλλους θιάσους. Έχει συμμετάσχει σε πολλά διεθνή φεστιβάλ, συνέδρια και εκπαιδευτικά προγράμματα γύρω από το κουκλοθέατρο. Διδάσκει σε εργαστήρια για επαγγελματίες και ερασιτέχνες, ασχολείται με σχετικές εκδόσεις και είναι ενεργό μέλος του Ελληνικού Κέντρου της Διεθνούς Ένωσης Κούκλας. 

*****
Ίδρυμα Μιχάλης Κακογιάννης

Πειραιώς 206, Ταύρος, Αθήνα 177 78,  τηλ. 210 3418 550,  φαξ.  210 3418 570

Ηλεκτρονικό ταχυδρομείο : info@mcf.gr Ιστοσελίδα:  www.mcf.gr 

Εισιτήρια προπωλούνται στα ταμεία του Ιδρύματος (Πειραιώς 206, Ταύρος)
Δευ-Παρ 11:00 - 14:00 και τα απογεύματα μία ώρα πριν την παράσταση
Αγορά με πιστωτική κάρτα: 210 3418579, Δευ-Παρ 11:00 - 14:00 και στην Ιστοσελίδα του Ιδρύματος www.mcf.gr 

Εισιτήρια προπωλούνται και σε όλα τα καταστήματα PUBLIC  εκτός από εκείνα στις περιοχές: Αιγάλεω, Ν. Ερυθραία, Αγία Παρασκευή. 
Υποστηρικτές Ιδρύματος Μ. Κακογιάννης
PricewaterhouseCoopers Business Solutions S.A. Where value begins
Dogkas Wines

Konstantinos

Playground Productions

Χορηγοί  Επικοινωνίας Ιδρύματος Μ. Κακογιάννης
ΤΑ ΝΕΑ 
    METROPOLIS
    Το Ποντίκι

Αθήνα 9,84          BHMA FM 99.5            Ως 3

Ε-go.gr,
    ελculture.gr                  clickatlife.gr        

culturenow.gr    mediasoup.gr               monopoli.gr       in2life.gr
camerastyloonline.wordpress.com
ΠΡΟΣΟΧΗ:  Στάθμευση στο εμπορικό κέντρο athensheart
Οι  θεατές των παραστάσεων του ΙΜΚ δικαιούνται δωρεάν στάθμευση στο Parking του εμπορικού κέντρου Athens Heart από Δευτέρα έως Σάββατο από τις  08:00 – 22:00. 
Από τις 22:00 έως τη 01:00 η χρέωση είναι 2,5€ και 1€ για κάθε επιπλέον ώρα στάθμευσης μετά από τη 01:01.

Τις Κυριακές οι θεατές των παραστάσεων του ΙΜΚ θα επιβαρύνονται  με 2,5€ για χρήση του parking από τις 10.00  έως 01.00. Από τις 01.01πμ  θα επιβαρύνεται με κόστος 1€ για κάθε επιπλέον ώρα.
Γραφείο Τύπου ΙΜΚ:  Χαρά Πετρούνια 

6972 710 991, e-mail: x-petrouyia@ath.forthnet.gr

